I HK Østjylland holder vi systematisk møder med de kommunale jobcentre omkring virksomhedspraktik.
Vi får tal på, hvor mange virksomhedspraktikanter, der er i de østjyske kommuner og hvor mange der er ude i dagligvarehandlen. Vi kan se, at vores indsats virker. Antallet af virksomhedspraktikanter i dagligvarehandlen er faldet i takt med vores møder med kommunerne. Dog har vi en udfordring i Skanderborg Kommune, hvor tallene desværre er stigende. Virksomhedspraktik er en god ordning for borgere, som ikke har været på arbejdsmarkedet i mange år, men ordningen bliver misbrugt, så den ene virksomhedspraktikant afløser den anden - uden en reel chance for at få et job. Virksomhedspraktik er blevet en industri med mennesker, hvor den enkelte borgers ret til at sige nej er sat ud af kraft, men vi fortsætter med at være vagthund over for kommunerne, indtil vi kommer misbruget til livs, for ingen skal arbejde gratis.
Uddannelse er i øvrigt også en mulighed, som kommunerne ikke gør den store brug af - og vi ved, at uddannelse er vejen frem til et varigt job, så derfor vil vi arbejde på et uddannelsesløft hos vores medlemmer.
Lige siden Coronaen gjorde sit indtog, har tusindvis af vores medlemmer stået i frontlinjen – ansigt til ansigt med kunder, der kunne smitte dem. Derfor har vi et endnu større fokus på at sikre vores medlemmers fysiske og psykiske arbejdsmiljø, for smittefare kan være svær at håndtere, når man ikke – som fx sundhedspersonalet - er uddannet til det.